Den første prototypen ble presentert for offentligheten i slutten av 1923. Motoren var en amerikansk, firesylindret enhet fra firmaet Hershell-Spillmann, og hadde 34 hestekrefter, Bosch magnettenning og Stromberg eller Zenith forgasser. For- og bakaksel var fra Timken og girkasse fra Mechanics Machine Co. med tre hastigheter forover, samt revers. Den hadde mekaniske bremser og kun på bakhjulene. Teknisk var bilen bygget nokså lik amerikanske biler fra den tiden, men den var noe tyngre og kraftigere. Karosseriet var bygd opp av norsk bjerk som var beslått med solide jernplater og helsveiset, og innvendig trukket med bøffelskinn. Fabrikken bygde cirka fem biler av denne typen mellom 1923 og 1926. De fleste endte opp som drosjer i Oslo.